15 Re ithuta eng mo dipegong tseno? Mo go nngwe le nngwe ya tsone, ela tlhoko kafa kutlwelobotlhoko e amanang ka gone le go tsaya kgato. Jesu o ne a ka se lebe batho ba boga mme a bo a sa tlhotlheletsege go ba tlhomogela pelo, e bile o ne a se ke a ba tlhomogela pelo jalo mme a bo a sa dire sepe ka gone. Re ka etsa sekao sa gagwe jang? Rona Bakeresete re na le boikarabelo jwa go rera dikgang tse di molemo le go dira barutwa. Re tlhotlhelediwa segolobogolo ke go bo re rata Modimo. Le fa go ntse jalo, a re se lebale gore tiro eno le yone ke tiro ya go bontsha kutlwelobotlhoko. Fa re tlhomogela batho pelo jaaka Jesu, dipelo tsa rona di tla re tlhotlheletsa go dira sotlhe se re tla se kgonang go nna le seabe mo tirong ya go ba rerela dikgang tse di molemo. (Mathaio 22:37-39) Go tweng ka go bontsha badumedi ka rona kutlwelobotlhoko fa ba boga kana ba le mo khutsafalong? Re ka se kgone go fodisa malwetse a bone ka kgakgamatso kana go tsosa baswi. Le fa go ntse jalo, re ka bontsha kutlwelobotlhoko ka go tsaya kgato go bontsha gore re a amega kana go ba thusa ka tsela e e tshwanetseng.—Baefeso 4:32.